Znanstvenik Davor Pavuna, o kojem se prije par mjeseci pričalo kao mogućem nasljedniku Borisa Jokića na čelu kurikularne reforme, gostovao je jučer u emisiji Pozitivno na HRT-u, posebnom izdanju te emisije religijskog programa.

Pavuna je na par pitanja novinara Maria Raguža (“Što za vas znači obitelj?”, “Što za vas znači vjera?”…), u na trenutke nevjerojatnom toku svijesti, odgovarao gotovo pola sata, i pritom izrekao niz tvrdnji i rečenica koje se jednostavno ne mogu prepričati, pa ih prenosimo u cijelosti.

1. O liberalima i obitelji

Reći ću vam u obrnutom konceptu za početak. Ovi takozvani kvazi-liberali, antifa zumboidi, humanoidi koji ne razumiju, koji imaju formu čovjeka ali su izgubili dušu, ili je čak ni nemaju, ti humanoidi koji misle da su nastali od majmuna i u tom se identificiraju, ne razumiju ljepotu dubine ljubavi Isusa Krista i vjere.

I onda u svojoj agresivnosti i mržnji i svojoj shizofreniji, koju sam ja živio isto kao mlad, jer su i mene u to vrijeme pokušali drogirati, ubaciti u seksualnu revoluciju i ne znam ni ja koje sve anomalije… Onda ih sve smeta izvan i civilizacija stalno ide izvan. I naravno, tu obitelj smeta.

Vidite, to je ista situacija kao rak. Što je rak? Rak u najjednostavnijem obliku, u organizmu su upravo one stanice koje su izgubile onu optimalnu hidraciju i kisik i one postaju drugačije stanice koje nagrizaju organizam da bi ga pojeli. A zdrav organizam čuva stanice. A obitelj je stanica društva.

2. O kćeri prijatelja i umjetnoj oplodnji

Najzanimljiviji je tu dokaz, da su moji prijatelji koji su bili članovi komunističke partije, nevjernici, čije su obitelji u raznim segmentima otišle po svijetu, čije su se obitelji raspale do te mjere, da im recimo briljantna kćer radi umjetno osjemenjivanje, dakle kupi si sjeme, briljantno sjeme, oplodi se, ne jednom, i cijela obitelj, uključujući i mog prijatelja koji je častan, briljantan i tako dalje, svi se moraju brinuti oko kćerke koja je upala u najgori egocentrizam ljudskog bića.

Ona je sama, majka, suverena svojoj djeci, briljantna profesorica i oplođuje se sama da ima briljantnu djecu i kupuje najbolju spermu. I što se dešava nakon troga? Moj prijatelj je i djed i otac i svi moraju trčkarati oko nje. To je gore nego talijanski mamone, cijela obitelj se mora na tu egoističnu curicu centrirati, jer eto, ona radi svoj život. To je katastrofa do te mjere da se i ti nevjernici vraćaju na tradicionalizam. Za sada se još ne kaže da se vraćaju Kristu, jer ne znaju.’

3. O liberalnoj Istri

To nam se sve događa u Puli i Istri gdje su svi jako liberalni, i rekao sam našem biskupu Draženu Kutleši da mi tamo imamo fantastičan izazov. Ja sam relativno često držao predavanja u Puli. Oni su mislili da su popovi crna mafija jer su odgojeni u titoizmu Moše Pijade. Opijum za narod to je vjera i njih treba sve pobiti. Oni bi nas danas ubijali da smiju i da mogu. Mene mrze čim kažem hvaljen Isus i Marija. I tu mržnju osjetite eksplicitno.

4. O globalizaciji i kurikularnoj reformi

I globalizacija takozvana, koja dolazi od antikrista napada obitelj. I tu nema nikakve diskusije. I taj takozvani ”obrazovni odgoj”, to je najveći skandal. Ovo takozvano obrazovanje, ovaj kurikulum, naravno krivih ljudi, ide također na to da se razbije obitelj. A obitelj se razbija, a ja znam jer sam to proživio, od rokenrola pa nadalje do droge, i na vlastitoj djeci diljem svijeta, ide se na alijenaciju čovjeka i njegovo uništenje.

5. O medijima i sebi kao nadhrvatu

Preuzeli su medije. U Hrvatskoj je 95% medija u rukama Soroša i razne antife, ali imaju problem da imaju intelektualca poput mene, hvaljen Isus i Marija, koji znaju puno više od njih. Zato mene narod prima kao nadhrvata, jer znam dramatično više od ovih kvaziintelektualaca, jer ja nisam intelektualac. Iluzija antifa i takozvanih hrvatskih intelektualaca je da misle da je intelekt najviši dio čovjeka, a nije. Najviši dio čovjeka je vjera.

6. O planetarnoj Hrvatskoj i telefončekima

Pod jedan, gdje je Hrvat je Hrvatska. Planetarna Hrvatska. Gledajte, svi imamo telefončeke. Danas više ljudi gleda Internet nego televiziju. Taj trend je neizbježan, ja to vidim po svojoj djeci. Vi danas i u Zagrebu telefončekom plaćate sve račune i parking. A s njim ste povezani, kao i ja, od Kine do Australije, Amerike, svi smo povezani, i možete na hrvatskom raditi poslovodstvo. Zamislite vi tu komparativnu prednost, pa to imaju jedino Izraelci.

Nas je možda do sedam milijuna planetarnih Hrvata, koji svi govore hrvatski. Ja pošaljem e-mail, kada hoću, i to ide na nekoliko stotina tisuća adresa i mi smo odmah umreženi. Dakle to je prvi cilj. Planetarna Hrvatska s umrežavanjem kao Židovi.

7. O lustraciji

Drugi cilj je, budući da se ovdje nije dogodila lustracija, ja svima opraštam, ali mi moramo pročistiti naše društvo kao što su sve druge zemlje to napravile. EU traži da svaki Hrvat ima pravo glasa, što je normalno. Svaki telefonček, svaki identificirani Hrvat koji ima domovnicu bez obzira što je u Novom Zelandu ili Njemačkoj ima pravo glasovanja.

Nakon toga imate barem pet milijuna Hrvata i komunjare više neće nikad doći na vlast i više neće biti Trg maršala Tita nego će biti Kazališni trg. Jer kada se otvore Udbini dosjei u Beogradu, Moskvi i na razini EU, kada se vidi što se tu sve zapravo dešavalo, jer to je nezamisliva količina zločina, neće moći biti bonificirani bivši članovi partije na vlasti.